
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)  9401 444 , факс: (+359 2) 9401 595



Р Е Ш Е Н И Е
№ РС-16843-18-017
Днес, 06.03.2019 година, в град София, Комисията за противодействие на корупцията и за отнемане на незаконно придобитото имущество, в състав:
Заместник - председател: Антон Славчев
Член: Антоанета Цонкова
Член: Силвия Къдрева
У С Т А Н О В И:
Производството е по реда на чл.71, ал.1, предл.1 от Закона за противодействие на корупцията и за отнемане на незаконно придобитото имущество и е образувано като сигнал с рег. № ЦУ01/16843/07.12.2018г.
Сигналът е против Константин Й. Луков – Председател на Общински съвет ***. 
По същество, твърденията в сигнала са, че Константин Луков е в конфликт на интереси при гласуването на Наредба за изменение и допълнение на Наредбата за преместваемите обекти за търговски и други обслужващи дейности и елементи на градско обзавеждане на територията на Община ***. В сигнала се споменава, че е засегната неговата внучка.
Към сигнала не са приложени доказателства.
С оглед твърденията в сигнала, Комисията е изискала и събрала следните доказателства: писмо вх. №ЦУ01/18765/31.12.2018г. на КПКОНПИ с приложения – Протокол №7/27.12.2018г., присъствен лист от заседание №7/27.12.2018г., клетвен лист, Решение №294-МИ/26.10.2015г., декларация по чл.12, т.3 от ЗПУКИ (отм.) от 23.06.2016г., писмо от 23.06.2016г., Решение №8/01.06.2016г., декларация по чл.12, т. 1 и т. 2 от ЗПУКИ (отм.) от 09.11.2015г., Решение № 313-МИ/17.12.2018г., Решение по т.1 /Протокол №41 (24.04.2018г.), Протокол №41/24.04.2018г., Протокол №31/10.04.2018г. от заседание на ПК по Туризъм и присъствен лист, Протокол №33/10.04.2018г. от заседание на ПК по Транспорт и МД и присъствен лист, Протокол №30/10.04.2018г. от заседание на ПК Международно сътрудничество, оперативни програми и неправителствени организации и присъствен лист, Протокол №29/11.04.2018г. от заседание на ПК по обществен ред, сигурност и безопасност на движението и присъствен лист, Протокол №30/10.04.12.2018г. от заседание на ПК по образование и вероизповедания и присъствен лист, Протокол №34/11.04.2018г. от заседание на ПК по устройство на територията и присъствен лист, Протокол №51/11.04.2018г. от заседание на ПК по здравеопазване и социални дейности и присъствен лист, Протокол №30/11.04.2018г. от заседание на ПК по култура и читалищна дейност и присъствен лист, Протокол №43/11.04.2018г. от заседание на ПК за младежта и спорта и присъствен лист, Протокол №31/11.04.2018г. от заседание на ПК по опазване на околната среда, земеделие и храни и присъствен лист, Протокол №30/12.04.2018г. от заседание на ПК по бюджет и финанси и присъствен лист, Протокол №30/12.04.2018г. от заседание на ПК по общинска собственост и инвестиционна политика и присъствен лист, Протокол №35/12.04.2018г. от заседание на ПК по Правни въпроси и присъствен лист, Наредба за преместваемите обекти за търговски и други обслужващи дейности и елементите на градско обзавеждане на територията на Община *** по т.5 от Протокол №39/27.03.2018г. с приложение №1, Наредба за преместваемите обекти за търговски и други обслужващи дейности и елементите на градско обзавеждане на територията на Община *** по т.1 от Протокол №41/24.04.2018г. с Приложение №1.
Служебно е направена справка в НБД „Население“.
След като обсъди събраните в хода на административното производство доказателства, Комисията установи следното от фактическа страна:
Константин Й. Луков е общински съветник в Общински съвет *** за мандат 2015г. – 2019г., видно от приложения клетвен лист от 03.11.2015г.
С Решение от 03.11.2015г. Константин Й. Луков е избран за Председател на Общински съвет – ***.
От служебно направената справка в НБД „Население“ се установи, че Константин Й. Луков, ЕГН *** има една внучка – ***, ЕГН ***.
Видно от Протокол №29 от 11.04.2018г. от заседание на Постоянната комисия по обществен ред, сигурност и безопасност на движението при Общински съвет ***, по т.2 и 3 от дневния ред са разгледани докладни записки от кмета на Община *** и от общински съветник относно Наредба за изменение и допълнение на Наредбата за преместваемите обекти за търговски и други обслужващи дейности и елементи на градското обзавеждане на територията на Община ***. Комисията не е подкрепила докладната записка и проекта за решение по т.3 от дневния ред, като Константин Луков е гласувал „въздържал се“. Комисията е приела докладната записка по т.2 на кмета на Община ***, като Константин Луков е гласувал „за“.
Видно от Протокол №35 от 12.04.2018г. от заседание на Постоянната комисия по правни въпроси при Общински съвет ***, по т.1, 2 и 3 от дневния ред са разгледани докладни записки от кмета на Община *** и от общински съветник относно Наредба за изменение и допълнение на Наредбата за преместваемите обекти за търговски и други обслужващи дейности и елементи на градското обзавеждане на територията на Община ***. Комисията е подкрепила докладната записка по т.1 и предложила промяна в проекта на решение, като в правното основание отпадне „…и чл.9“ от ЗМСМА, в §1 и §2 думата „Допълва“ да се замени с думата „Изменя“ и в §1 и §2 в края на второто изречение преди думите „…следното съдържание:“ заменя предлога „със“ с израза „…се изменя и придобива…“. Константин Луков е направил предложенията за изменение и е гласувал „за“. Комисията е приела докладната записка по т.2 на кмета на Община ***, като Константин Луков е гласувал „за“. Комисията не е подкрепила докладната записка и проекта за решение по т.3 от дневния ред. Решението е взето с 1 глас „за“, 1 глас „против“ и 5 гласа „въздържали се“. При гласуването е взел участие и Константин Луков. 
На 24.04.2018г. Общински съвет *** приема Решение по т.1 /Протокол №41 (24.04.2018г.) на основание чл.21, ал.2 от Закона за местното самоуправление и местната администрация във връзка с чл.56, ал.2 от Закона за устройството на територията, чл.10, ал.2 и чл.11, ал.3 от Закона за нормативните актове. С решението се приема проект на Наредба за изменение и допълнение на Наредбата за преместваемите обекти за търговски и други обслужващи дейности и елементите на градското обзавеждане на територията на Община ***. Отменя се Приложение №1 Технически критерии за поставяне на преместваеми обекти, на територията на Община *** към Наредбата за преместваемите обекти за търговски и други обслужващи дейности и елементите на градско обзавеждане на територията на Община ***. Приема се ново Приложение №1 „Технически критерии за поставяне на преместваеми обекти, на територията на Община ***
Видно от препис-извлечение от протокол №41/24.04.2018г. от заседание на Общински съвет ***, на което е прието Решение по т.1 /Протокол №41 (24.04.2018г.) Константин Й. Луков е гласувал „за“.
Въз основа на така изяснената фактическа обстановка, Комисията установи следното от правна страна:
Сигналът е въз основа на медийна публикация.
За да е осъществен конфликт на интереси по смисъла на чл.52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Константин Й. Луков в качеството си на Председател на Общински съвет *** и общински съветник е лице, заемащо висша публична длъжност по смисъла на чл.6, ал.1, т.32 от ЗПКОНПИ. 
Съгласно чл.33, ал.1 от Закона за местното самоуправление и местната администрация (ЗМСМА) общинският съветник има право да бъде избиран в състава на постоянни и временни комисии на съвета, да предлага включването в дневния ред на заседанията на общинския съвет разглеждането на въпроси от компетентността на съвета и да внася проекти за решения;да участва в обсъждането и решаването на всички въпроси от компетентността на съвета.
В качеството си на общински съветник в Общински съвет – ***, Константин Й. Луков е упражнил правомощия по служба по чл.33, ал.1, т.3 от ЗМСМА като е участвал в гласуването на Решение по т.1 от Протокол №41 от 24.04.2018г. на Общински съвет ***, относно приемане проект на Наредба за изменение и допълнение на Наредбата за преместваемите обекти за търговски и други обслужващи дейности и елементите на градското обзавеждане на територията на Община ***.
От значение за установяване или не установяване конфликт на интереси е конкретно поведение на лицето, заемащо висша публична длъжност при изпълнение на правомощията му по служба, както и дали това поведение е в частен интерес - негов или на свързано с него лице по смисъла на §1, т.15 от ДР на ЗПКОНПИ.
Участвайки в гласуването на Решение по т.1 от Протокол №41 от 24.04.2018г., Константин Луков изпълнява вменените му по закон задължения в съответствие със спецификата на заеманата от него публична длъжност.
В сигнала не се съдържат конкретни данни за упражнени от Константин Луков в качеството му на Председател на Общински съвет *** правомощия по служба в негов личен или в частен интерес на свързано с него лице, по смисъла на §1, т.15 от ДР на ЗПКОНПИ. Такива не се събраха и в хода на производството. Видно от справка в НБД „Население“ Луков има една внучка ***, която не е навършила 14 години. Съгласно чл.3 от Закона за лицата и семейството лицата, които не са навършили 14-годишна възраст, са малолетни, като вместо тях и от тяхно име правни действия извършват техните законни представители - родители или настойници. С навършването на 18-годишна възраст лицата стават пълнолетни и напълно способни чрез своите действия да придобиват права и да се задължават съгласно чл.2 от Закона за лицата и семейството. В чл.27 от АПК е предвидено, че преди да се пристъпи към издаване на индивидуалния административен акт административният орган проверява предпоставките за допустимостта на искането и за участието на заинтересованите граждани или организации в производството. Една от тези предпоставки е дееспособност на гражданите. Горното обуславя извода, че *** не би могла да извършва каквито и да било правни действия, в това число да получи разрешение за поставяне на преместваеми обекти или да извършва други дейности съгласно Наредбата за преместваемите обекти за търговски и други обслужващи дейности и елементите на градското обзавеждане на територията на Община ***, от което следва, че с гласуването на промените в Наредбата, Луков не би могъл да упражни правомощия по служба в неин частен интерес.
Липсата на упражнени правомощия по служба от лицето, заемащо висша публична длъжност в негов личен или в частен интерес на свързано с него лице, по смисъла на §1, т.15 от ДР на ЗПКОНПИ,  води до невъзможност за реализиране на фактическия състав на конфликта на интереси като административно нарушение по  ЗПКОНПИ.
Предвид изложеното, се налага извода, че са налице два от елементите на състава на конфликт на интереси по чл.52 от ЗПКОНПИ, а именно: лице, заемащо висша публична длъжност и упражнени от лицето правомощия по служба. Липсва обаче третият елемент – наличието на частен интерес, който би могъл да повлияе върху безпристрастното и обективно изпълнение на правомощията  по служба от страна на Константин Й. Луков. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма, Раздел II от ЗПКОНПИ, които представляват негова проявна форма и за липсата на конфликт на интереси по смисъла на чл.52 от ЗПКОНПИ.
Предвид изложеното, Комисията за противодействие на корупцията и за отнемане на незаконно придобитото имущество, на основание чл.74, ал.1 и 2 от ЗПКОНПИ
РЕШИ:
НЕ УСТАНОВЯВА конфликт на интереси по отношение на Константин Й. Луков с ЕГН *** – лице, заемащо висша публична длъжност по смисъла на чл.6, ал.1, т.32 от ЗПКОНПИ, във връзка с гласуването на Решение по т.1 от Протокол №41 от 24.04.2018г. относно приемане проект на Наредба за изменение и допълнение на Наредбата за преместваемите обекти за търговски и други обслужващи дейности и елементите на градското обзавеждане на територията на Община ***, както и на заседанията на  Постоянната комисия по обществен ред, сигурност и безопасност на движението при Общински съвет *** от 11.04.2018г. и на Постоянната комисия по правни въпроси от 12.04.2018г., поради липса на частен интерес - негов или на свързаното с него лице - ***, по смисъла на §1, т.15 от ДР на ЗПКОНПИ. 
Препис от Решението да се изпрати ведно с цялата административна преписка на Окръжна прокуратура ******, с оглед преценка за реализиране на правомощията по чл.76, ал.2 от ЗПКОНПИ.
КОМИСИЯ:
Заместник - председател:………………/Антон Славчев/
Член:………………………………../Антоанета Цонкова/
Член:…………………………………..../Силвия Къдрева/

